
RAPORT DE SPECIALITATE
la proiectul de hotărâre privind încheierea unui contract de asociere cu alte entități juridice  în scopul organizării  în comun a unor târguri de produse tradiționale locale

Prin Referatul de aprobare nr. 6063 din 29.05.2023, Primarul Municipiului Marghita  propune adoptarea unui proiect de hotărâre privind încheierea unui contract de asociere cu alte entități juridice  în scopul organizării  în comun a unor târguri de produse tradiționale locale.

Față de aceasta arătăm următoarele: 
 Consiliul Județean Bihor, Consiliul Local Oradea, Consiliul Local Marghita, Consiliul Local Beiuș, AD.I. Agenția de Dezvoltare Durabilă Bihor, APTOR și Asociația agricultorilor din Valea Ierului au intenția de colaborarea în scopul realizării în comun a unor evenimente de tip târguri de produse tradiționale locale, spațiile unde urmează a fi organizate evenimentele urmând a fi puse la dispoziție de către autoritățile publice locale implicate. 

Potrivit art. 129 alin. (1) lit. e) coroborat cu alin. (7) lit r)  si alin.(9) lit. e din O.U.G. nr. 57/2019 privind Codul administrativ, consiliul local  îndeplinește atribuții privind cooperarea interinstituţională pe plan intern şi extern, sens în care hotărăşte, în condiţiile legii, hotărăşte, în condiţiile legii cooperarea sau asocierea cu alte unităţi administrativ-teritoriale din ţară ori din străinătate, precum şi aderarea la asociaţii naţionale şi internaţionale ale autorităţilor administraţiei publice locale, în vederea promovării unor interese comune.

Un obiectiv important al acestui protocol este acela de a crește vizibilitatea și deschiderea accesului populației la produsele tradiționale locale, de a face cunoscută existența acestor produse, de a promova tradiția culinară bihoreană. 
Evenimentele fac parte din campania de promovare a produselor agroalimentare bihorene, în scopul creșterii accesului bihorenilor și a turiștilor din Județul Bihor la alimente de calitate obținute pe plan local, precum și susținerii producătorilor locali, sub denumirea ”Produs în Bihor” și urmează a fi organizate periodic în Municipiul Oradea, Municipiul Marghita și Municipiul Beiuș.
La aceste evenimente vor putea participa producători din toate regiunile Județului Bihor ce vor aduce produse agroalimentare locale de tipul preparatelor din carne și lapte, ouă, pește, uleiuri presate la rece, legume și fructe, produse de patiserie, miere și produse apicole, țuică și vin, obținute de producătorii bihoreni prin valorificarea materiei prime locale. În cadrul târgului vor fi expuse produse atestate tradițional din categoriile carne, băuturi spirtoase, patiserie (pâine, prăjituri de casă și produse proaspete de patiserie), lactate, dar și produse care au dobândit mențiunea „produs montan” din categoria fructe și legume uscate, ceaiuri, produse apicole etc.

Apreciem că cele mai importante rezultate ale acestui contract de asociere vor fi: 

· un calendar de evenimente de tipul târgurilor de produse tradiționale;

· promovarea produselor locale tradiționale din Județul Bihor; 

· susținerea producătorilor locali;

· sprijinirea procesului de valorificare a materiei prime locale;

· sprijinirea accesului populației din Județul Bihor la produse tradiționale locale, produse prin utilizarea materiei prime din județ;

· sprijinirea accesului turiștilor la produse tradiționale locale, produse prin utilizarea materiei prime din județ;

Organizarea acestor  târguri de produse tradiționale  se va realiza cu participarea Consiliului Județean Bihor și a A.D.I. Agenția de Dezvoltare Durabilă Bihor, asociație în cadrul căreia Județul Bihor are calitatea de membru și care deține în proprietate patru vehicole de tip foodtruk –uri, achiziționate prin accesarea unor fonduri externe nerambursabile în cadrul Programului Interreg România – Ungaria tocmai în scopul susținerii producătorilor locali și promovării produselor tradiționale locale. 
De asemenea, în scopul organizării evenimentelor, Municipiul Oradea, Municipiul Beiuș și Municipiul Marghita  și APTOR vor participa în calitate de parteneri, evenimentele urmând a se realiza în spații publice puse la dispoziție de către cele trei autorități locale, iar APTOR este o organizație non-profit cu vastă experiență în organizare de evenimente, al cărei obiectiv este și realizarea politicii de marketing, planurilor de dezvoltare turistică, a unei agende de evenimente relevante, în scopul dezvoltării și valorificării potențialului turistic al destinației, prin coalizarea organizațiilor și a factorilor interesați, în scopul stimulării și sprijinirii dezvoltării locale, regionale și naționale, prin creșterea fluxurilor și activităților turistice, ținând cont de principiile turismului durabil.
Totodată, și Asociația Agricultorilor din Valea Ierului va avea calitatea de partener în cadrul Contractului de asociere, asociație al cărei scop este să promoveze produsele tradiționale din această zonă, dar și să asigure vizitatorilor posibilitatea de a pune în coșul de cumpărături produse sănătoase și naturale, preparate după rețetele tradiționale ale bunicilor, și care deține experiență în organizarea unor astfel de evenimente. 

În conformitate cu prevederile art. 136 din Ordonanța de urgență a Guvernului nr. 57/2019 privind Codul administrativ,  în calitate de compartiment de resort în cadrul aparatului de specialitate al primarului Municipiului Marghita , opinăm faptul că proiectul de hotărâre este fundamentat, din punct de vedere al reglementărilor specifice aplicabile, raportat la atribuțiile și competențele acestui compartiment, sens în care propunem analizarea şi supunerea lui spre dezbatere şi adoptare, 
Față de aceasta 

PROPUNEM
CONSILIULUI LOCAL AL MUNICIPIULUI MARGHITA 
adoptarea proiectului de hotărâre privind încheierea unui contract de asociere cu alte entități juridice  în scopul organizării  în comun a unor târguri de produse tradiționale locale. 

